AN TIER GOULLO
Kan kalanna. Trouz ar veill vala kafe. Gwillou a vouskan.
Gwillou
Ahanta, Marianna, emaoh savet diwezatoh egedon, hirio. Sellit 'ta ! Emaon o vala ar hafe.

Marianna
Gouzoud a ran. Hirio ema deiz kenta ar bloaz. N'eus nemed d'an devez-se e vez gwelet Gwillou en e zav a-raog e wreg. Gwelloh e vefe dit sevel abretoh d'an deveziou all ha chom en da wele e-pad an deiz-mañ.

Gwillou
Chom em gwele ? Perag e chomfen em gwele ? Eur vez e vefe. Hirio ema an deiz da heta eur bloavez mad d'an amezeien ha d'o digemer en on ti. Ha mad eo ivez heta eur bloavez mad d'ar wreg, daoust ma ne vez ket houmañ, eu... ya, setu aze.

Marianna
Daoust ma ne vez ket houmañ penaoz ? Petra a fell dit lavared war goust da wreg, Gwillou Vihan ?

Gwillou
Netra, netra. N'em-eus ket da glemm outi. Bloavez mad dit, Marianna Vihan, ha gras deom da veva bepred e peoh an eil gand egile.

Marianna
Bloavez mad dit, Gwillou Vihan, gras deom da gaoud bepred yehed hag eurvad er bed-mañ, da hortoz ar Baradoz er bed-all.

Gwillou
Ya, hag ar Baradoz er bed-all evel just. Gras deom da gaoud bara druz evid on naon, eur banne jistr er varrikenn evid terri or zehed, leiz ar baillou a gig moh hag eun anduillenn bennag o vogedi er ziminal. (Ha Cwillou bla vala kafe muioh-mui.)
Marianna
A-walh a gafe az-teus malet, Gwillou Vihan. Pegement a dud e soñj dit e teuio da weled ahanom hirio ?

Gwillou
Teir dousenn, d'an nebeuta. M'on savet ken abred, Marianna, eo abalamour e fell din mond d'ober tro ar barrez da bedi ar re am-eus c'hoant da bedi, ar wella amezeien, ar hosa kamaladed. Prenet az-teus eur voutaillad rom plouz, Marianna ?

Marianna
Pell 'zo eo prenet ganin, ha beb seurt traou all ivez. Soñjal a ra dit, Gwillou Vihan, n'ouzon ket petra 'ranker ober evid beva e peoh gand an dud ? Marteze on skragn a-walh ablamour ne garan ket drouzivia nag an arhant nag ar boued, med pa zo fest an oh em zi pe eur fest bennag all, n'eo ket an traou a vank war an daol, nann ?

Gwillou
Nann, gwir eo, Marianna, dond a ra ganit p'emaout a volontez vad. Traou war an daol d'an dud pa zo fest er gêr ! Setu aze kaozeal ! (Ha mala kafe gwasoh-gwasa).
Marianna 

A-walh a gafe a zo, drouzivier !

Gwillou
Evid eur wech emaon ganti, Marianna, leusk ahanon da vala. A-wechou n'ouzer ket. Marteze e teuio Chefig Lagad Pikouz da weled ahanom, daoust ma n'eo ket bet pedet. Chefig, te oar, ez afe ganti eun hanter-barrikennad kafe du ha lêz diou vuoh, p'emei staget ouz he bolenn. Ne garan ket kalz Chefig, med hirio ema an deiz kenta a'r bloaz ha den ebed n'en-do sehed em zi, pa rankfen mala kafe penn-da-benn gand an deiz heb kaoud banne rom ebed da eva, ha dizeha ar puñs evid lakaad dour da domma.

Marianna
Hemañ a zo sod da gas d'an ospital, siwaz ! Petra 'hoari gantañ ! Gwillou, ma ne leuskez ket ar veill vala-ze, me a leusko ar bont war ar voutaillad rom. Ha dres e oan o vond da skarza dit eur bannig mad evid rei kalon dit. Med, ma kavez gwelloh mala kafe... (Gwillou a harz gand e gate war eun taol).

Gwillou
Marianna, ne vez ket klevet kalz tud o lavared nann pa vez kinniget dezo eur banne rom plouz. Med bez' e rankfed beza gouez, pe savet diwar dour-irvin, evid lavared nann da zeiz kenta a'r bloaz. Divont ar voutaill, ma vo benniget ar bloaz nevez !

Marianna
Memez tra ! Ha pa vo evet ar banne ganeom, ni a yelo on-daou da bedi an amezeien da zond da eva ar hafe pe ar rom.

Gwillou
On-daou ? Perag on-daou ? Gwelloh e vefe dit chom er gêr, Marianna, kenkaz e teufe unan bennag d'an ti e-pad ma vim o haloupad. Eur vez e vefe, ma kavfent an nor serret. Me a raio an dro mad-tre va-unan.

Marianna
Ta ta ta ! Ne heller ket leuskel ahanout da vond da bedi tud, Gwillou Vihan. A-hend-all e teuio ganit eur hant den bennag, pe c'hweh-ugent. Hag e-touez an dud-se, en em gavo an tri hard ha ne vint anavezet gand den ebed. Te n'out ket gouest da geja gand ki pe gaz, da zevez kenta a'r bloaz, heb pedi anezañ da zond da hlebia e lañchenn en da di. Ni a yelo on-daou, a-hend-all eo koulz din prena eur gulasennad kafe hag eur varrikennad rom. Ne houlennfen ket gwelloh m'am-befe arhant a-walh d'hen ober. Med goude an deiz kenta a'r bloaz ez eus c'hoaz daouzeg miz nemed peder eur warn-ugent da chom beo, n'eo ket gwir ?

Gwillou 

Lakom ema ar gwir ganit, Marianna. Skarz din eur werennadig euz an hini stard, ha goude ni a yclo en on hent on-daou. Petra fell dit, maouez paour, me am-eus kalon re vraz evid va danvez. Yehed deom on-daou ha yehed mad d'an oll. Hemañ 'zo 'vond da goll.

Marianna 

Yehed ha prosperite ha buhez hir, hag ar Baradoz e fin or buhez deom-ni, ma n'om ket re fall on-daou.

Gwillou 

Re fall n'om ket, re vad n'om ket kennebeud, siwaz. Etre daou ema planedenn ar hlasker laou.

Ar Baradoz d'an Anaon

Hemañ 'z eet d'an traon.

(Sonerez etre-c'hoari. Pladenn a-ratoz).

**

Marianna
Arsa, Gwillou, war be du ez eom ? Da genta ?

Gwillou
Ali on da vond da genta da di Jakez Krohenn, marteze.

Marianna
Me n'on ket ali.

Gwillou
Perag 'ta ? Jakez eo va gwella kamalad er bed-mañ.

Marianna
Se a zo gwir, med te 'oar, Katellig a zo kousket c'hoaz d'an eur-mañ.

Arabad mond da zihuna an itron a-raog eiz pe nav eur.

Gwillou
A-raog eiz pe nav eur ? Katellig, a-benn vremañ, he-deus goroet he saout hag a zo da vad o kempenn he hoefou dirag ar melezour. Rur zah ourgouill eo, marteze, med feneantez n'eo ket, hopala !

Marianna
Ganit, Gwillou, ne heller ket kaozeal ouz Katellig heb ma n'az-teus c'hoant da zivenn ar vaouez-se. Lavaret em-eus  e oa feneantez ?

Gwillou
N'az-teus ket lavaret, med c'hwitellet az-teus. N'eo ket brao c'hwitellad, Marianna, dreist-oll da zevez kenta ar bloaz, eun devez kaer evel hennez. Katellig a dalvez ar re all, hag ar re all a zo mad ivez, ha n'eus den fall ebed war an douar, nemed tud vad, da zeiz kenta a'r bloaz.

Marianna
Ya, Gwillou, ma vefe bemdez deiz kenta a'r bloaz, neuze te a vefe eur zant euz ar Baradoz, rag te a zo gwelloh eged ar bara gwenn, e-pad an devez-se. Lakom eo savet Katellig, ma 'teus c'hoant. Koulskoude e karfen gwelloh mond da bedi Tonton Loullig hag e wreg da Doull-ar-Heveleg, da genta.

Gwillou
Eom da Doull-ar-Heveleg, memez tra. Loullig a zo eun den koz euz gouenn ar re n'emaint ket stank war an douar. Me a vez enoret be​wech pa deu d'am zi. Eom da bedi Loullig.

(Sonerez. Pladenn a-ratoz).
Marianna
Sell 'ta ! Serret an nor ! Boazet eo Tonton Loullig da veza war an treuzou, a-boan savet an heol, o tana e bibenn. Den ne ra van ebed. Hag ar hi Fidelig ?

Gwillou
(O skei war an nor). O ! Tonton Loullig, kousket oh c'hoaz ! Poent eo deoh sevel. Hirio ema devez a'r bloaz. Bloavez mad deoh ho-taou en ti-mañ, ha yehed hag ar Baradoz pa vo deut an eur. Ha yehed d'ar hi Fidelig, peogwir n'eus ket gwelloh ki dindan bolz an neñv.

Marianna
A ! Nann, Gwillou. Yehed mad da donton Loullig ha da Vai-Gorantin,

